******

***Előterjesztés az „Egy óra térítésmentes parkolás bevezetéséről a Katona téri parkolóházban” (PGÜB, KIB, UB, KGY)***

Tisztelt Közgyűlés!

Köztudott, hogy Eger belvárosának parkolási helyzete az elmúlt években egyre kezelhetetlenebbé vált. A gépjárművek száma folyamatosan növekszik, a parkolóhelyek száma azonban nem követi a megnövekedett igényt. Ez nemcsak a belváros közlekedését terheli, hanem az egri lakosok mindennapjait és a városba látogató turisták élményét is rontja. Eger MJV Önkormányzata arról döntött korábban, hogy 2025. évben új parkolási koncepció készül, amely átfogó megoldásokat nyújthat, azonban ennek kidolgozása és bevezetése hosszú hónapokat vehet igénybe. Ezen átmeneti időszakban azonnali, célzott intézkedésekre van szükség a helyzet enyhítésére.

Az egy óra térítésmentes parkolás bevezetése elsősorban forgalomszabályozási eszköz, ösztönözné a rövid idejű parkolási igények (pl. ügyintézés, vásárlás) áthelyezését a parkolóházba, ezáltal tehermentesítve a belváros közvetlen utcáit. Az egri lakosoknak és a turistáknak is vonzóbbá válna a parkolóház használata, mivel az ingyenes első óra kényelmet biztosítana anélkül, hogy rögtön parkolási díjat kellene fizetniük. Ez különösen fontos lehet például idősebbek vagy családosok számára, akik rövidebb tartózkodások miatt parkolnak a belváros közelében.

Más települések példái alapján pozitív tapasztalatokról lehet beszámolni. Egy győri belvárosi parkolóházban az első óra ingyenes, amely csökkentette a felszíni parkolók túlzsúfoltságát, miközben növelte a parkolóházak kihasználtságát. Szeged városának zónáiban korlátozott ideig ingyenes parkolást vezettek be, amely az ügyintézést és a belvárosi forgalmat tette gördülékenyebbé. Debrecenben, az első óra ingyenes parkolás bevezetése a Fórum bevásárlóközpont parkolójában a belváros forgalmának javításához járult hozzá.

**A fentiek alapján javaslom, hogy 2025. január 1-től az egy óra térítésmentes parkolás bevezetését a Katona téri parkolóházban. Kérem a Tisztelt Közgyűlést, fogadja el a határozati javaslatot.**

Eger, 2024. november 26.

                                                                                            Domán Dániel s.k.

                                                                                                     képviselő

**Határozati javaslat:**

Eger Megyei Jogú Város Önkormányzatának Közgyűlése egyetért az egy óra térítésmentes parkolás biztosításával a Katona téri parkolóházban, és felkéri az Evat Zrt. vezérigazgatóját, hogy az ehhez szükséges intézkedéseket tegye meg.

Felelős: Vágner Ákos polgármester megbízásából  
              Dr. Bánhidy Péter az EVAT Zrt. vezérigazgatója

Határidő: 2025. december 30.